EFF steek ook kop in Mej. Heelal-bynesLalela Mswane. (Foto: Glamfuel/Facebook/Official Miss SA) Die EFF het Woensdag ook druk op die nuwe Mej. Suid-Afrika, Lalela Mswane, geplaas om haar aan die Mej. Heelal-kompetisie in Israel te onttrek deur ŉ verklaring uit te reik waarin die party haar vra om dié apartheidstaat en die kompetisie in geheel te boikot. Dit kom nadat ŉ verklaring Dinsdag deur die drukgroep Africa 4 Palestine uitgereik is waarin dié groep die nuus “verwelkom” dat Mswane besluit het om haar aan die kompetisie te onttrek. Die Mej. Heelal-kompetisie, wat voorheen deur Suid-Afrikaanse skoonhede Demi-Leigh Tebow (voorheen Nel-Peters) en Zozibini Tunzi gewen is, vind op 13 Desember in Eilat, Israel, plaas. “Die EFF sluit by alle Suid-Afrikaners en progressiewe mense van die wêreld aan in hul beroep om die Mej. Heelal-kompetisie wat in Israel plaasvind te boikot. Ons doen spesifiek ŉ beroep op Mej. SA, Lalela Mswane, om die kompetisie wat in Israel, ŉ apartheid-, volksmoord- en kriminele staat, te verwerp en veroordeel,” lui die EFF se verklaring. “Apartheid is per definisie ŉ misdaad teen die mensdom. Die staat van Israel handhaaf die afgelope 50 jaar ŉ beleid van rasseskeiding, etniese suiwering, koloniale grondbesetting en onteiening teen die mense van Palestina. Hierdie beleid het gelei tot die onteiening van Palestyne se wonings, wat Palestina die grootste bevolking van gedwonge immigrante ter wêreld maak. “Vir geen Suid-Afrikaner wat sy bevryding deur die internasionale boikot van Afrikaner-apartheid deur die mense van die wêreld verkry het behoort die boikot van Israel onderhandelbaar te wees nie. Ons plig is om Israel van alle kulturele, sport, godsdienstige en ekonomiese aktiwiteite te isoleer totdat sy apartheid en koloniale besetting van Palestyne tot ŉ einde kom,” het die EFF gesê. Volgens die verklaring kan ŉ Mej. Heelal nie gekroon word in ŉ land wat “op ŉ daaglikse basis die skoonheid en menslikheid van ander mense knou nie”. “Aan Lalela Mswane vra ons om te staan by diegene wat onderdruk word, en die skoonheid van Palestina en Palestyne eerste te laat kom. Laat dit bevestig word deur ŉ algehele boikot van hulle onderdrukker, apartheid-Israel.” Lalela Mswane. (Foto: @Official_MissSA/Twitter) Africa 4 Palestine het Dinsdag gesê die redes vir Mswane om haar te onttrek aan dié gesogte kompetisie, waarop Andrea Meza van Mexiko verlede jaar as wenner gekroon is, is “so duidelik soos daglig”. “Israel se apartheidsbeleid is goed gedokumenteer deur Amnestie Internasionaal, Human Rights Watch, verskeie liggame van die Verenigde Nasies en Israel se eie menseregtegroepe soos Btselem,” lui die drukgroep se verklaring. Die groep het voorts gesê hy het “inligting ontvang” van Mswane se onttrekking nadat talle lede van die publiek, insluitend wyle pres. Nelson Mandela se kleinseun, Zwelivelile “Mandla” Mandela, en ander bekende openbare figure ŉ beroep gedoen het dat Mswane haar aan die Mej. Heelal-kompetisie onttrek. Die Mej. Suid-Afrika-organisasie het egter Dinsdag gerugte dat Mswane haar aan die kompetisie gaan onttrek, in die kiem gesmoor en die Africa 4 Palestine-verklaring as “fopnuus” afgemaak. “Enigiemand wat Lalela van haar oomblik in die kollig wil beroof, is onhartlik en kortsigtig. Sy is ŉ blink baken vir jong mense oral en bewys dat jy beeldskoon kan wees terwyl jy ook slim en opgevoed kan wees,” het Stephanie Weil, hoof van die Mej. SA-organisasie, gesê. ŉ Woordvoerder van dié organisasie het Donderdag gesê hulle het tans geen kommentaar om te lewer oor die EFF se verklaring nie.